
			I.


			Lo zatòc Forc-Ai-Ser, valent a dire « lo doctor, tresen enfant mascle de la cent unena generacion del linhatge dels Forcs », seguissiá plan-planet la Grand-carrièra de Basidran, capitala del Cars-Iten-Schun, çò que significa « Empèri de las Quatre Mars ». D’efièch, quatre mars termejavan aquela vasta encontrada : Tubelona o mar septentrionala, Elona o mar australa, Sepona o mar orientala e per acabar Merona o mar occidentala. Lo país èra geograficament de forma plan irregulara. Sas puntas extrèmas (que son de comptar segon las mesuras conegudas de cada lector) adesavan de longitud lo quatre gra d’Èst e lo seissanta dosen gra d’Oèst. Per çò qu’èra de la latitud, lo cinquanta quatren gra de Nòrd e lo cinquanta cinquen de Sud. Per dire de l’espandida respectiva de cada mar, cossí l’avalorar, emai foguèsse d’un biais aproximatiu, ja que se rejonhavan totas ? Tant e plan qu’un navigator, daissant un de lors ribatges, quin que foguèsse, e navegant drech davant, seriá de solide arribat sul ribatge diametralament opausat. D’efièch, de tota la susfàcia del glòb, existissiá pas autra tèrra que la de Cars-Iten-Schun. 


			De segur, En Forc marchava a passes comptats perque fasiá caud. Se dintrava dins la sason dels calimasses e sus Basidran -situada sus la còsta de Sepona-Schun, o mar orientala, a mens de vint gras al nòrd d’Eqüator- una terribla cataracta de rais casiá del solelh, aqueste gaireben al zenit.


			Mentretant, mai que la lassièra e la calor, lo pes de sas pensadas alentissiá la caminada d’En Forc, lo zatòc saberut. Tot s’eissugant lo front d’una man discreta, se tornava memoriar la sesilha que veniá de s’acabar ont tantes orators eloquents, e s’onorava d’èsser estat un d’eles, avián requistament celebrat lo cent nonanta cinquen anniversari de l’empèri. 


			***


			D’unes n’avián retraçat l’istòria, valent a dire la quita istòria de l’umanitat tota. Avián descrich la Madart-Iten-Schun, la Tèrra de las Quatre Mars, a l’origina divisida entre un nombre grandàs de pobladas salvatjas que s’ignoravan unas de las autras. Son d’aquestas pobladas que datavan las tradicions mai anticas. Per çò que tocava als eveniments anteriors, degun los coneissiá pas e es a pro pena se las sciéncias naturalas començavan de destriar una lusor febla dins las tenèbras impenetrablas del passat. De tot biais, aquestes tempses recuolats escapavan a la critica istorica, que los primièrs rudiments se compausavan de nocions incèrtas, relativas als ancians pòbles escampilhats d’aicí e d’alà.


			Pendent mai de uèit mila ans, l’istòria, de mai en mai complèta e exacta de la Madart-Iten-Schun contava pas que combats e guèrras. Èran pas que batèstas, d’en d’abòrd individú contra individú, puèi familha contra familha, enfin tribú contra tribú. Cada èsser viu, cada collectivitat pichona o bèla, avent pas, al debanar del temps, d’autre objectiu que lo d’assegurar sa supremacia sus sos enemics en s’esforçant, amb fortunas divèrsas e qualques còps contràrias, de los asservir a lors leis.


			En deçà d’aquestes uèit mila ans, los remembres dels umans se precisavan un bocin. A la debuta del segond dels quatre periòdes amb los quals se despartissián comunament los annals de Madart-Iten-Schun, la legenda començava pauc a cha pauc a s’ameritar condreitament lo nom d’istòria. D’alhors, istòria o legenda, lo contengut dels racontes cambiava gaire. Èra de longa chaples e carnalatges. Non pas mai, aquò’s vertat, tribú contra tribú, mas d’ara enlà pòble contra pòble. Tant e plan qu’a i soscar menimosament, aqueste segond periòde èra pas tan diferent del primièr.


			N’èra parièr pel tresen, acabat fasiá a pro pena dos cents ans, aprèp aver durat gaireben sièis sègles. Benlèu encara mai atròça que las precedentas, aquela tresena epòca aviá vist s’agropar d’armadas colossalas. Alavetz, los òmes, amb una ràbia inasadolabla, avián abeurat la tèrra de lor sang.


			D’efièch, un pauc mens de uèit sègles abans lo jorn que lo zatòc Forc trevèsse la Grand-carrièra de Basidran, l’umanitat s’èra trobada prèsta per d’unas convulcions funèstas. A aqueste moment, las armas, lo fuòc e la violéncia avent ja complit una part de lor òbra necessària, los febles avent plegats davant los fòrts, los umans poblant Madart-Iten-Schun formavan tres nacions omogenèas. Dins caduna lo temps aviá demesit las diferéncias entre los venceires e los vencits d’autres còps. Es alara qu’una d’aquestas nacions entreprenguèt de sometre sas vesinas. Demorant pauc o pro al centre de Madart-Iten-Schun, los Andartin-Ha-Samgors o Umans de la cara de bronze, luchèron sens pausa ni pietat per alargar lors frontièras, entre las qualas estofegava lor raça arderosa e prolifica. Los unes aprèp los autres e al prètz de guèrras longas e omericas, vencèron los Andartin-Madart-Orins, los Umans del país de las nèus, que demoravan al Sud e los Andartin-Mitran-Pruls, los Umans de l’Estèla estadissa, que lor empèri s’estaloirava cap al Nòrd e al Ponent.


			Gaireben dos cents ans s’èran debanats dempuèi que l’ultima revòlta d’aquestes dos darrièrs pòbles èra estada negada dins de rius de sang. Alavetz, la tèrra aviá, enfin, conegut una èra de patz. Aquò èra la quatrena temporada de l’istòria. Un sol empèri remplaçava las tres nacions de bèl temps a. D’ara enlà totòm obesissiá a las leis de Basidran. Pauc a cha pauc, l’unitat politica tirava cap a una fusion de las raças. Degun parlava pas mai dels Umans de la cara de bronze, dels Umans del país de las nèus o dels Umans de l’Estèla estadissa. La tèrra portava pas mai qu’un sol pòble. Los Andartin-Iten-Schuns, los Umans de las quatre mars, resumissián totes los autres a eles solets.


			Mas vaquí qu’aprèp aquestas dos cents annadas de patz, una cinquena temporada semblava espelir. D’unas petiòfas, sortidas de se sabiá pas ont, rodejavan dempuèi bèla pausa. Avenguèt de pensaires per desvelhar dins las anmas de sovenirs ancestrals que se serián pogut creire desbrembats. Los ligams vièlhs de la raça respelissián dins un mòtle novèl. Èran caracterizats per l’emplec de mots fins alara desconeguts. Se parlava de mai en mai sovent d’« atavisme », d’« afinitats », de « nacionalitats », etc… Totas èran de paraulas de creacion recenta que, perque respondián a un besonh, agèron lèu-lèu aquesit lo drech d’expression publica. Segon las comunitats d’origina, d’aspècte fisic, d’orientacion morala, d’interèsses o simplament de parçan e de clima, d’unes grops s’amassèron. Pauc a pauc se vesián grossir e començavan a menar de rambalh. Cossí aquela evolucion naissenta anava virar ? L’empèri tanlèu alestit anava espetar ? La Madart-Iten-Schun anava èsser, coma autres còps, divisida en fòrça nacions ? O alara per ne manténer l’unitat caldriá tornamai recórrer als chaples esglasiants que, pendent de millenaris, avián fach de la tèrra un airal de carnalatge ?


			***


			En Forc, d’un capejadís subte, rebutèt sas pensadas. L’avenidor, ni el, nimai degun lo coneissiá pas. Perqué, adoncas, s’atristesir d’avança per d’eveniments incèrtes ? D’ont mai qu’èra pas lo jorn de meditar sus aquestas ipotèsis sinistras. D’uèi èra jorn de gaug. Se deviá pas pensar qu’a l’augusta grandor de Mogar-Si, dotzen emperador de Cars-Iten-Schun, que son sceptre menava l’univèrs a de destinadas gloriosas.


			De subrepés, per un zatòc, las rasons per se regaudir mancavan pas. Otra l’istorian qu’aviá descrich l’ufan de Madart-Iten-Schun, per l’escasença d’aqueste anniversari grandiós, una patrocada d’egrègis saberuts avián, cadun dins son especialitat, fach lo bilanç dels sabers umans. Avián marcat la termièra ont los esfòrces seculars de cadun avián menat l’umanitat. Lo primièr contèt cossí e per quina rota lenta e tòrta s’èra tirada de sa bestialitat originala. Mentretant, e dins una cèrta cabença, o aviá escalcit amb grand tristum. Totes los autres, al contrari, sens pausa ni lassièra, balhèron a lor auditòri de qué conflar lor orguèlh legitime.


			Òc-ben, vertat èra que la comparason entre çò qu’èra estat l’uman, arribat nud e desarmat sus Tèrra, e çò qu’èra vengut d’uèi, prestava a l’admiracion. Pendent de sègles, malgrat sos guirguilhs e sas asiranças fratricidas, aviá pas arrestat una segonda sa lucha per far sa plaça dins la natura. Atal, pauc a cha pauc mas de contunh, aviá aumentat l’ample de sa victòria. Lenta tre la debuta, sa marcha trionfala s’èra curiosament accelerada dempuèi dos cents ans. L’estabilitat de las institucions politicas e la patz universala que se n’èra enseguida, avián provocat un aland scientific del pus importants. Alavetz, l’umanitat aviá viscut pel cervèl e non pas mai solament pels membres. Aviá soscat puslèu que de s’aganir en guèrras baujas. Es per aquò que, dins los dos darrièrs sègles, aviá avançat d’un pas sempre pus aviat de cap la coneissença e l’adomergiment de la matèria.


			A traches bèls, En Forc, tot seguissent jos un solelh de brasa la longa carrièra de Basidran, esboçava dins son cap lo tablèu grand de las conquistas umanas.


			D’en primièr, l’uman aviá — e aquò se perdiá dins la nuèit dels tempses — imaginat l’escritura, çò que li permetiá de fixar la pensada. Puèi — l’invencion remontava a mai de cinc cents ans — de mercé un mòtle escrincelat per òps, aviá trobat lo mejan de carrejar la paraula escricha en la duplicant en milierats d’exemplaris. En realitat es d’aquesta invencion que rajavan totas las autras. Es de mercé ela que los cervèls s’èran meses en brand, que l’intelligéncia de cadun s’èra enriquesida de la del vesin. Atanben, las descobèrtas, de l’òrdre del teoric coma del practic, s’èran prodigiosament multiplicadas. Ara, èran talament nombrosas que se comptavan pas mai.


			L’uman s’èra entusat dins la ventralha de la tèrra. I ne tirava lo carbon, porgeire larguièr de calor. Aviá desliurat la fòrça latenta de l’aiga e d’ara enlà la vapor tirava de tregins pesucs sus de ribans d’acièr. L’aiga fasiá tanben virar d’innombrablas maquinas poderosas, delicadas e precisas. Amb aquestas maquinas se podiá téisser de fibras vegetalas e a son agrat se podiá trabalhar los metals, lo marme e las autras ròcas.


			Dins un domèni mens concrèt, o benlèu d’una utilizacion mens dirècta e mens immediata, l’uman penetrava gradualament lo mistèri dels nombres e explorava totjorn mai prigondament las vertats infinidas de las matematicas. Per aquestas, sa pensada aviá percorregut lo cèl. Sabiá que lo solelh èra pas qu’una estèla gravitant a travèrs l’immensitat de l’espaci segon de leis rigorosas. L’astre de brasa entraïnant dins son cortègi e son òrbe enfuocat las sèt planetas. L’uman coneissiá l’art, siá de combinar d’unes còsses bruts per n’engaubiar de nòus qu’an pas res mai de comun amb los primièrs, siá de divisir los elements constitutius e primordials de maites còsses. Sometiá a l’analisi lo son, la calor, lo lum, e començava a ne determinar la natura e las leis. Cinquanta ans pus lèu, aviá après a produsir una fòrça tan poderosa coma lo troneire. Los beleges n’èran las engerdablas e esglasiantas manifestacions. Tanlèu l’aver congreada, ne faguèt son esclava. Ja, aqueste element misteriós transmetiá la pensada escricha a d’incalculablas distàncias. Deman, carrejariá lo son. Deman passat, sens cap dobte, treginariá lo lum. Òc-ben, l’uman èra poderós. Plan mai poderós que lo quiti univèrs, pr’aquò immens, a qual un jorn propdan comandariá en mèstre.


			***


			Alavetz, per possedir la vertat integrala, demorava de resòlvre aquela darrièra question : « Aqueste uman mèstre del monde, qual èra ? D’ont veniá ? De cap a quinas finalitats desconegudas tirava sos inlassables esfòrces ?

